Neuvoston asetukseen (EY) N:o 139/2004 perustuva komission päätös (tehty 05/12/2018) keskittymän (Asia N:o COMP/M.9124 - Dana Incorporated / GrazianoFairfield AG, Pfäffikon) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 05/12/2018) keskittymän (Asia N:o COMP/M.9181 - ENGIE S.A. / Prédica Prévoyance Dialogue du Crédit Agricole / Omnes Capital / Equinox VIIIA) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 19/06/2018) keskittymän (Asia N:o COMP/M.8920 - Arjun Infrastructure Partners / Mitsubishi Corporation / South Staffordshire) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 06/12/2018) keskittymän (Asia N:o COMP/M.9193 - Fairfax Financial Holdings Limited / Eurolife Erb Insurance Group Holdings S.A.) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 05/12/2018) keskittymän (Asia N:o COMP/M.9184 - Engie S.A. / Prédica Prévoyance Dialogue / Omnes Capital / 4 WIND FARMS) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Neuvoston päätös (YUTP) 2018/2011, annettu 17 päivänä joulukuuta 2018, sukupuolinäkökohdat huomioon ottavien politiikkojen, ohjelmien ja toimien tukemiseksi pienaseiden laittoman kaupan ja väärinkäytön torjumisessa naisia, rauhaa ja turvallisuutta koskevan toimintaohjelman mukaisesti

text:
                  18.12.2018

                  FI

                  Euroopan unionin virallinen lehti

                  L 322/38

         NEUVOSTON PÄÄTÖS (YUTP) 2018/2011,
         annettu 17 päivänä joulukuuta 2018,
         sukupuolinäkökohdat huomioon ottavien politiikkojen, ohjelmien ja toimien tukemiseksi pienaseiden laittoman kaupan ja väärinkäytön torjumisessa naisia, rauhaa ja turvallisuutta koskevan toimintaohjelman mukaisesti
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 19 päivänä marraskuuta 2018 laittomien ampuma-aseiden, pienaseiden ja kevyiden aseiden sekä niiden ampumatarvikkeiden vastaisen EU:n strategian ”Aseiden turvallisuuden varmistaminen, kansalaisten suojelu”. Strategiassa todetaan, että unioni sisällyttää aseellisen väkivallan torjuntaan ja pienaseiden ja kevyiden aseiden valvontaan yleensä liittyvien uusien hankkeiden suunnitteluun järjestelmällisesti sukupuolinäkökohdat ja niihin liittyvien hyvien käytäntöjen jakamisen.

                     (2)

                     Neuvosto hyväksyi 3 päivänä huhtikuuta 2017 päätöksen (YUTP) 2017/633 (1) pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden kansakuntien toimintaohjelman, jäljempänä ’YK:n toimintaohjelma’, tukemisesta. Kyseisen päätöksen nojalla rahoitettavat toimet pani täytäntöön Yhdistyneiden kansakuntien aseriisuntatoimisto (UNODA) ja niihin kuului temaattisen seminaarin ”Pienaseet ja kevyet aseet sekä kestävän kehityksen toimintaohjelma 2030, mukaan lukien kestävän kehityksen tavoite 16 ja pienaseiden ja kevyiden aseiden valvonnan sukupuolinäkökohdat” järjestäminen.

                     (3)

                     Neuvosto antoi 28 päivänä toukokuuta 2018 päätelmät kesäkuussa 2018 pidetyssä YK:n toimintaohjelman täytäntöönpanoa koskevassa kolmannessa Yhdistyneiden kansakuntien tarkistuskonferenssissa esitettävästä unionin kannasta pienaseiden ja kevyiden aseiden laittoman kaupan torjuntaan. Yksi unionin keskeisiä tavoitteita tarkistuskonferenssin tulosten osalta on aseellisen väkivallan naisiin, miehiin, tyttöihin ja poikiin kohdistuvien erilaisten vaikutusten tiedostaminen sekä naisten roolin korostaminen YK:n toimintaohjelman täytäntöönpanossa ja sukupuolinäkökohtien tiedostaminen pienaseiden ja kevyiden aseiden valvontatoimissa pitämällä niitä edellytyksenä toimien tehokkuudelle.

                     (4)

                     YK:n toimintaohjelman täytäntöönpanoa koskevassa kolmannessa Yhdistyneiden kansakuntien tarkistuskonferenssissa hyväksyttiin 30 päivänä kesäkuuta 2018 päätösasiakirja, jossa valtiot totesivat, että ne ovat edelleen syvästi huolestuneita pienaseiden ja kevyiden aseiden laittoman kaupan vaikutuksista naisten, miesten, tyttöjen ja poikien elämään, ja tiedostavat, että pienaseiden ja kevyiden aseiden laittoman kaupan poistaminen on keskeinen osa sukupuoleen perustuvan väkivallan torjuntaa, lisäksi ne tiedostavat, että naisten osallistumista YK:n toimintaohjelmaa ja kansainvälistä jäljittämisvälinettä koskevaan päätöksentekoon ja täytäntöönpanoprosesseihin on syytä vahvistaa, ja vakuuttavat edelleen, että valtioiden on tarpeen ottaa sukupuolinäkökohdat huomioon täytäntöönpanotoimissa. Valtiot ovat myös sitoutuneet kannustamaan sukupuolinäkökohtien huomioon ottamista pienaseita ja kevyitä aseita koskevissa politiikoissa ja ohjelmissa, muun muassa ohjelman suunnittelun, täytäntöönpanon, seurannan ja arvioinnin alalla ottaen tarpeen mukaan huomioon asiaa koskevat suuntaviivat ja normit. Valtiot ovat päättäneet edistää pienaseita ja kevyitä aseita koskevien kansallisten toimintasuunnitelmien koordinoitua täytäntöönpanoa asiaankuuluvien Yhdistyneiden kansakuntien päätöslauselmien ja kestävän kehityksen Agenda 2030 -toimintaohjelman tavoitteen 16.4 mukaisesti laadittujen kansallisten toimintasuunnitelmien kanssa sekä edistää sukupuolen mukaan eriteltyjen tietojen keräämistä pienaseiden ja kevyiden aseiden laittomasta kaupasta, muun muassa kansallisten raporttien avulla, ja lisätä tietämystä pienaseiden ja kevyiden aseiden laittoman kaupan sukupuolisidonnaisista vaikutuksista, erityisesti vastaavien kansallisten politiikkojen ja ohjelmien parantamiseksi.

                     (5)

                     YK:n turvallisuusneuvosto on kehottanut useaan otteeseen käsittelemään naisten merkityksellistä osallistumista, konfliktien ja väkivallan ehkäisyä, väkivallalta, myös konflikteihin liittyvältä seksuaaliselta väkivallalta suojelua, sekä konfliktien jälkeistä apua ja niistä toipumista.

                     (6)

                     YK:n pääsihteeri kehotti 24 päivänä toukokuuta 2018 esitetyssä aseidenriisuntaohjelmassaan ”Securing our Common Future” (”Yhteisen tulevaisuutemme turvaaminen”) kaikkia valtioita sisällyttämään sukupuolinäkökulman aseriisuntaa ja asevalvontaa koskevan kansallisen lainsäädännön ja politiikkojen kehittämiseen, muun muassa ottamalla huomioon aseiden omistajuutta, käyttöä ja väärinkäyttöä koskevat sukupuolinäkökohdat, aseiden erilaiset vaikutukset naisiin ja miehiin, miten sukupuoliroolit voivat muokata asevalvonta- ja aseriisuntapolitiikkoja ja -käytäntöjä, sekä naisten täysimääräisen ja tasaveroisen osallistumisen kaikkiin aseriisuntaa ja kansainvälistä turvallisuutta koskeviin päätöksentekoprosesseihin,

               ON HYVÄKSYNYT TÄMÄN PÄÄTÖKSEN:

            1 artikla

               1.   Tämän päätöksen yleisenä tavoitteena on edistää kansainvälistä rauhaa, turvallisuutta, sukupuolten tasa-arvoa ja kestävää kehitystä lisäämällä pienaseiden valvontatoimenpiteiden tehokkuutta siten, että kannustetaan järjestelmälliseen tasa-arvoanalyysiin, sukupuolinäkökulman sisällyttämiseen ja naisten voimaannuttamisaloitteisiin perustuviin toimintamalleihin. Tällä päätöksellä tuetaan YK:n toimintaohjelman täytäntöönpanoa käsitelleen kolmannen vuoden 2018 Yhdistyneiden kansakuntien tarkistuskonferenssin sukupuolisidonnaisten tulosten täytäntöönpanoa. Lisäksi tällä päätöksellä edistetään sukupuolten tasa-arvoa ja naisten voimaannuttamista koskevaa laajempaa kansainvälistä poliittista ohjelmaa naisia, rauhaa ja turvallisuutta koskevan toimintaohjelman sekä kestävän kehityksen Agenda 2030 -toimintaohjelman mukaisesti.

               2.   Tällä päätöksellä tuetaan seuraavia toimia 1 kohdassa asetettujen tavoitteiden saavuttamiseksi:

                           —

                           toteuttaa pienaseiden valvonnan modulaarisen ohjekokoelman (MOSAIC) moduulit ”Naiset, miehet ja pienaseiden ja kevyiden aseiden sukupuolisidonnainen luonne” sekä ”Lapset, varhaisnuoret, nuoriso ja pienaseet sekä kevyet aseet”;

                           —

                           laaditaan koulutusopas, joka toimii ohjeasiakirjana ja jolla varmistetaan, että kaikki toimet toteutetaan voimassa olevien YK:n normien mukaisesti;

                           —

                           koulutetaan YK:n aluekeskusten henkilöstöä ja kouluttajia sekä alueellisten ja osa-alueellisten järjestöjen sihteeristöjen henkilöstöä sisällyttämään sukupuolinäkökulma pienaseita koskeviin politiikkoihin ja kehyksiin systemaattisen toimintamallin varmistamiseksi;

                           —

                           koulutetaan kansallisia virkamiehiä 18 maassa sukupuolten tasa-arvon valtavirtaistamisen ja pienaseiden valvonnan alalla;

                           —

                           edistetään sukupuolinäkökulmaa, sukupuolten tasa-arvon valtavirtaistamista ja naisten voimaannuttamista alueellisissa aloitteissa;

                           —

                           vahvistetaan pienaseiden valvonnan osa-aluetta naisia, rauhaa ja turvallisuutta koskevissa puitteissa sekä itse puitteita;

                           —

                           edistetään Agenda 2030 -toimintaohjelman ja erityisesti tavoitteiden 16 ja 5 täytäntöönpanoa ja saadaan kansainvälisten poliittisten ohjelmien sisältö lähentymään toisiaan sukupuolten tasa-arvon osalta;

                           —

                           vahvistetaan kansalaisyhteiskunnan sitoutumista sukupuolten tasa-arvon valtavirtaistamiseen pienaseiden valvonnassa yhteistyössä kansainvälisen pienaseiden vastaisen verkoston (IANSA) ja IANSAn naisverkoston kanssa;

                           —

                           aikaansaadaan kestäviä vaikutuksia tehokkaan valistuksen, vaikuttamisen, tiedottamisen ja kumppanuuksien avulla.

               3.   Tämän päätöksen välittömiä edunsaajia ovat pienaseiden valvonnasta vastaavat kansalliset, alueelliset ja globaalit sidosryhmät painopisteinä olevissa maissa ja alueilla, nimittäin Afrikassa, Karibialla ja Latinalaisessa Amerikassa sekä Aasian ja Tyynenmeren alueella.

               4.   Yksityiskohtainen kuvaus hankkeesta on tämän päätökseen liitteessä.

            2 artikla

               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.

               2.   Edellä 1 artiklassa tarkoitetun hankkeen teknisestä toteutuksesta vastaa Yhdistyneiden kansakuntien aseriisuntatoimisto (UNODA).

               3.   UNODA suorittaa tehtävänsä korkean edustajan alaisuudessa. Tätä varten korkea edustaja sopii tarvittavista järjestelyistä UNODAn kanssa.

            3 artikla

               1.   Rahoitusohje 1 artiklassa tarkoitetun unionin rahoittaman hankkeen toteuttamiseksi on 4 375 507,85 euroa.

               2.   Edellä 1 kohdassa vahvistetun rahoitusohjeen määrällä rahoitettavia menoja hallinnoidaan unionin talousarvioon sovellettavien menettelyjen ja sääntöjen mukaisesti.

               3.   Komissio valvoo 1 kohdassa tarkoitettujen menojen asianmukaista hallinnointia. Se tekee tätä varten UNODAn kanssa tarvittavan sopimuksen. Sopimuksessa määrätään, että UNODAn on varmistettava unionin osuuden näkyvyys sen suuruuden mukaisesti.

               4.   Komissio pyrkii tekemään 3 kohdassa tarkoitetun sopimuksen mahdollisimman pian tämän päätöksen voimaantulon jälkeen. Se ilmoittaa neuvostolle prosessissa mahdollisesti ilmenevistä vaikeuksista ja sopimuksen tekopäivästä.

            4 artikla

               1.   Korkea edustaja raportoi neuvostolle tämän päätöksen täytäntöönpanosta UNODAn säännöllisesti neljännesvuosittain laatimien raporttien perusteella. Nämä raportit ovat perustana neuvoston suorittamalle arvioinnille.

               2.   Komissio raportoi 1 artiklassa tarkoitetun hankkeen rahoitusnäkökohdista.

            5 artikla

               1.   Tämä päätös tulee voimaan päivänä, jona se hyväksytään.

               2.   Tämän päätöksen voimassaolo päättyy 36 kuukauden kuluttua päivästä, jona 3 artiklan 3 kohdassa tarkoitettu sopimus tehdään. Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos mitään sopimusta ei ole tuon ajan kuluessa tehty.

            Tehty Brysselissä 17 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös (YUTP) 2017/633, annettu 3 päivänä huhtikuuta 2017, pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden kansakuntien toimintaohjelman tukemisesta (EUVL L 90, 4.4.2017, s. 12).

            LIITE
            1.   PERUSTELUT JA TAUSTA
            Uraauurtavassa kestävän kehityksen Agenda 2030 -toimintaohjelmassa todetaan, että rauhanomaisten yhteiskuntien ja kestävän kehityksen välillä on olennainen yhteys. Myös naisia, rauhaa ja turvallisuutta koskevassa toimintaohjelmassa on YK:n turvallisuusneuvoston päätöslauselmien pohjalta asetettu keskeiselle sijalle konfliktien ehkäisy, naisten merkityksellinen ja tasaveroinen osallistuminen sekä rauhan säilyttäminen. Yksi merkittävä este rauhalle ja kestävälle kehitykselle maailmanlaajuisesti on edelleen pienaseiden laiton kauppa sekä niiden yleistynyt väärinkäyttö. Riittävä pienaseiden valvonta on välttämätöntä konfliktien, rikollisuuden ja väkivallan vähentämiseksi. Se on edellytys yhteiskunnan vakaudelle ja kestävälle kehitykselle.
            Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskeva Yhdistyneiden kansakuntien toimintaohjelma, jäljempänä ’YK:n toimintaohjelma’, tarjoaa maailmanlaajuiset puitteet pienaseiden ongelman ratkaisemiseen, jotta kaikki valtiot sitoutuisivat parantamaan pienaseita koskevaa kansallista lainsäädäntöään, tuonti- ja vientivalvontaa, varastojen hallintaa, ylijäämien tuhoamista, merkitsemistä ja jäljittämistä sekä osallistumaan yhteistyöhön ja avunantoon. Vaikka edistystä on saatu aikaan, on tehtävä paljon enemmän pienaseiden valvonnan tehostamiseksi panemalla YK:n toimintaohjelma täytäntöön sekä täyttämällä Agenda 2030 -toimintaohjelman mukaiset sitoumukset.
            Pienaseisiin liittyvien kysymysten ainutlaatuinen ja syvästi yhteiskunnallinen luonne edellyttää kattavan sukupuolinäkökulman valtavirtaistamista pienaseiden valvonnan kaikissa ulottuvuuksissa. Tähän mennessä sukupuolinäkökulmaa ei ole riittävästi ymmärretty tai käsitelty pienaseiden valvontaa koskevissa politiikoissa eikä sitä ole riittävästi sisällytetty niihin. Jos sukupuolinäkökohtia ei käsitellä riittävästi lainsäädäntö- ja politiikkakehyksissä, joilla pienaseita valvotaan, toimenpiteiden onnistuminen ja tehokkuus ovat rajallisia. Sukupuoleen liittyvät toimintamallit pienaseiden valvonnan osalta tarvittavissa toimenpiteissä ovat kuitenkin vielä harvinaisia. Viime vuosina pienaseita koskevat toimintaohjelmat ovat lähentyneet sukupuolten tasa-arvoa ja naisten voimaannuttamista koskevaa laajempaa kansainvälistä politiikkaa, ja tällä päätöksellä tuetaan tätä kehitystä edelleen.
            Agenda 2030 -toimintaohjelmassa pienaseiden valvonta on yhdistetty rauhaan, turvallisuuteen ja kehitykseen, ja samalla on tarjottu toisiinsa yhteydessä olevat puitteet tavoitteille, jotka menevät turvallisuusulottuvuutta pidemmälle ja joissa korostetaan, että pienaseita koskeva ongelma vaikuttaa useiden kestävän kehityksen tavoitteiden toteuttamiseen, muun muassa sukupuolten tasa-arvoa ja naisten voimaannuttamista koskevaan tavoitteeseen 5. Vaikka sukupuolten tasa-arvoa on käsitelty tavoitteessa 5, se sisältyy koko Agenda 2030 -toimintaohjelmaan myös monialaisena teemana. Tällä päätöksellä edistetään sukupuolten tasa-arvon valtavirtaistamista sekä naisten tasapuolista ja merkityksellistä osallistumista kaikkiin asevalvonnan päätöksentekoprosesseihin. Se ottaa huomioon myös pienaseiden käytön ja väärinkäytön erilaiset vaikutukset miehiin, naisiin, poikiin ja tyttöihin sekä tukee toimia, joiden tarkoituksena on lisätä osallistavia, tehokkaita ja kestäviä tuloksia pienaseiden valvontaa koskevassa politiikassa.
            Kaikkinaisen naisten syrjinnän poistamista koskeva yleissopimus ja Pekingin julistus muodostavat vahvan normatiivisen perustan naisia, rauhaa ja turvallisuutta koskevan toimintaohjelman sekä pienaseita koskevien toimintaohjelmien yhdistämiselle. Asekauppasopimuksen hyväksyminen ja hiljattain käynnistetty EU:n ja YK:n Spotlight Initiative -aloite ovat entisestään korostaneet tarvetta kohdistaa huomio tähän asiaan. Samalla kun ehdotetut toimet edistävät sukupuolten tasa-arvon valtavirtaistamista pienaseiden valvonnassa, tulokset edistävät suoraan kaikenlaisen naisiin ja tyttöihin kohdistuvan väkivallan ja syrjinnän poistamista. Aseita koskevilla turvajärjestelyillä ja niiden saatavuuden vähentämisellä poistetaan aseisiin tarttumisen yleisyyttä perheväkivallassa, sukupuoleen perustuvassa väkivallassa ja naismurhissa. Naisten voimaannuttamisella ja aseita koskevien sukupuolistereotypioiden poistamisella voidaan puuttua sukupuoleen perustuvan väkivallan perimmäisiin syihin, joihin kuuluvat patriarkaaliset järjestelmät, epäoikeudenmukaiset sukupuoleen liittyvät asenteet ja perinteisen maskuliinisuuden väkivaltaiset näkökohdat.
            Naisia, rauhaa ja turvallisuutta koskevan toimintaohjelman sekä pienaseiden valvontaa koskevien toimintaohjelmien yhä läheisempää yhteyttä on havainnollistettu YK:n turvallisuusneuvoston päätöslauselmassa 2242 (2015). Tällä päätöksellä tuettavilla toimilla toteutetaan YK:n turvallisuusneuvoston kehotus osallistua pienaseiden ja kevyiden aseiden laittomien siirtojen sekä niiden epävakauttavan keskittymisen ja väärinkäytön ehkäisyyn, torjuntaan ja poistamiseen liittyvien toimien suunnitteluun ja täytäntöönpanoon ja tukea naisia aktiivisina toimijoina pienaseiden ja kevyiden aseiden laittomien siirtojen torjunnassa. Tällä päätöksellä pyritään saattamaan nämä yhteydet toimiviksi tukemalla konkreettisia toimia.
            2.   TAVOITTEET
            Tämän päätöksen yleisenä tavoitteena on edistää kansainvälistä rauhaa, turvallisuutta, sukupuolten tasa-arvoa ja kestävää kehitystä lisäämällä pienaseiden valvontatoimenpiteiden tehokkuutta siten, että edistetään järjestelmälliseen tasa-arvoanalyysiin ja sukupuolinäkökulman sisällyttämiseen perustuvia toimintamalleja. Tällä päätöksellä tuettujen toimien tuloksilla edistetään sukupuolten tasa-arvoa ja naisten voimaannuttamista koskevaa laajempaa kansainvälistä poliittista ohjelmaa.
            Tällä päätöksellä tuetaan YK:n toimintaohjelman kattavaa ja tehokasta täytäntöönpanoa sekä YK:n toimintaohjelman täytäntöönpanoa koskevan kolmannen vuoden 2018 Yhdistyneiden kansakuntien tarkistuskonferenssin (RevCon3) sukupuoleen liittyvien tulosten täytäntöönpanoa.
            Tällä päätöksellä edistetään myös Yhdistyneiden kansakuntien pääsihteerin aseriisuntaohjelman (1) täytäntöönpanoa; ohjelmassa kehotetaan lisäämään toimia, jotta saavutettaisiin naisten yhdenvertainen, täysivaltainen ja tosiasiallinen osallistuminen kaikkiin aseriisuntaa koskeviin päätöksentekoprosesseihin, ja todetaan, että aseiden omistajuuden ja käytön sekä valvontaan, voimaan, ylivaltaan ja vahvuuteen liittyvien maskuliinisuutta luonnehtivien erityisilmaisujen välinen yhteys on syytä poistaa, koska se on naisiin kohdistuvan rakenteellisen ja fyysisen väkivallan perusta, ohjelmassa kehotetaan myös sukupuolitietoiseen asevalvontaan naisiin ja tyttöihin kohdistuvan väkivallan vähentämiseksi sekä julkisissa että yksityisissä yhteyksissä. Tällä päätöksellä tuetaan myös aseriisuntaohjelmassa esitettyä kehotusta vahvistaa kumppanuuksia kansalaisyhteiskunnan ja nuorison kanssa aseriisunnan ja asevalvontaa koskevan toimintaohjelman edistämiseksi.
            Tämän saavuttamiseksi tällä päätöksellä tuetaan toimia, joilla:

                        —

                        toteutetaan pienaseiden valvonnan modulaarisen ohjekokoelman (MOSAIC) (2) moduulit ”Naiset, miehet ja pienaseiden ja kevyiden aseiden sukupuolisidonnainen luonne” sekä ”Lapset, varhaisnuoret, nuoriso ja pienaseet sekä kevyet aseet”;

                        —

                        laaditaan koulutusopas, joka toimii ohjeasiakirjana ja jolla varmistetaan, että kaikki toimet toteutetaan voimassa olevien YK:n normien mukaisesti;

                        —

                        koulutetaan YK:n aluekeskusten henkilöstöä ja kouluttajia sekä alueellisten ja osa-alueellisten järjestöjen sihteeristön henkilöstöä sisällyttämään sukupuolinäkökulma pienaseita koskeviin politiikkoihin ja kehyksiin järjestelmällisen toimintamallin varmistamiseksi;

                        —

                        koulutetaan kansallisia virkamiehiä 18 maassa sukupuolten tasa-arvon valtavirtaistamisen ja pienaseiden valvonnan alalla;

                        —

                        edistetään sukupuolinäkökulmaa, sukupuolten tasa-arvon valtavirtaistamista ja naisten voimaannuttamista alueellisissa aloitteissa;

                        —

                        vahvistetaan pienaseiden valvonnan osa-aluetta naisia, rauhaa ja turvallisuutta koskevissa puitteissa sekä itse puitteita;

                        —

                        edistetään Agenda 2030 -toimintaohjelman ja erityisesti tavoitteiden 16 ja 5 täytäntöönpanoa ja saadaan kansainvälisten poliittisten ohjelmien sisältö lähentymään toisiaan sukupuolten tasa-arvon osalta;

                        —

                        vahvistetaan kansalaisyhteiskunnan sitoutumista sukupuolten tasa-arvon valtavirtaistamiseen pienaseiden valvonnassa yhteistyössä kansainvälisen pienaseiden vastaisen verkoston (IANSA) ja IANSAn naisverkoston kanssa;

                        —

                        aikaansaadaan kestäviä vaikutuksia tehokkaan valistuksen, vaikuttamisen, tiedottamisen ja kumppanuuksien avulla.

                  3.   TOIMIEN KUVAUS
            3.1   Laaditaan koulutusopas sukupuolten tasa-arvon valtavirtaistamisesta pienaseiden valvonnassa
            3.1.1   Tavoite
            Laaditaan tämän päätöksen nojalla koulutusopas, jonka avulla toteutetaan MOSAIC-moduulit ”Naiset, miehet ja pienaseiden ja kevyiden aseiden sukupuolisidonnainen luonne” sekä ”Lapset, varhaisnuoret, nuoriso ja pienaseet sekä kevyet aseet”. Opas toimii ohjeasiakirjana kaikille sidosryhmille, jotka osallistuvat tämän päätöksen mukaisten toimien täytäntöönpanoon, erityisesti UNODAn aluekeskusten asianomaisessa maassa toteuttamien koulutusohjelmien täytäntöönpanoon. Koulutusopas laaditaan nykyisten välineiden, tiedon ja asiantuntemuksen pohjalta, mikäli ne ovat käytettävissä, ja asetetaan julkisesti saataville tarkistamisen jälkeen, jotta myös laajemmat toimijayhteisöt voivat hyödyntää sitä.
            3.1.2   Toimet

                        a)

                        Käännetään kaksi MOSAIC-moduulia englannista arabiaksi, ranskaksi, portugaliksi ja espanjaksi.

                        b)

                        Laaditaan yhteistyössä keskeisten sidosryhmien kanssa ja MOSAIC-moduulien sekä nykyisten koulutusten ja resurssien pohjalta koulutusopas sukupuolten tasa-arvon valtavirtaistamisesta pienaseiden valvonnassa, joka toimii käytännön ohjeasiakirjana kaikille sidosryhmille, jotka osallistuvat kaikkien tämän päätöksen mukaisten toimien täytäntöönpanoon.

                        c)

                        Käännetään koulutusopas englannista ranskaksi, portugaliksi ja espanjaksi (UNODAn aluekeskusten työkielet).

                        d)

                        Asetetaan koulutusopas ja lisämateriaali laajempien toimijayhteisöjen saataville sekä sähköisesti että painettuna.

                  3.1.3   Täytäntöönpanosta vastaavan viraston vastuualueet
            UNODA antaa konsultin tehtäväksi laatia koulutusopas tiiviissä yhteistyössä asiaankuuluvien YK:n elinten, erityisesti Yhdistyneiden kansakuntien kehitysohjelman pienaseiden ja kevyiden aseiden valvonnasta vastaavan Kaakkois-Euroopan selvitystoimiston (UNDP:n SEESAC) kanssa. IANSAa pyydetään tarjoamaan asiantuntemustaan oppaan laatimisessa.
            3.1.4   Aikataulu
            Moduulit käännetään ja koulutusopas laaditaan vuonna 2019, minkä jälkeen koulutusopas ja muu materiaali käännetään ja julkaistaan.
            3.1.5   Odotetut tulokset
            Kaksi keskeisintä MOSAIC-moduulia asetetaan saataville arabiaksi, ranskaksi, portugaliksi ja espanjaksi UNODAn verkkosivustolla (3) (toistaiseksi saatavilla vain englanniksi), ja niiden toteuttamista varten laaditaan opaskirja, joka julkaistaan ranskaksi, portugaliksi ja espanjaksi. Hankekumppanit tarkistavat oppaan ja antavat ohjausta tämän päätöksen mukaisesti toteutettujen toimien täytäntöönpanoa varten. Opas tarjoaa tietoa myös laajemmille toimijayhteisöille ja on hyödyllinen vielä tämän päätöksen soveltamisajan jälkeenkin.
            3.2   Pienaseiden parissa työskentelevän YK:n henkilöstön ja kouluttajien koulutus
            3.2.1   Tavoitteet
            Laaditaan verkkokoulutus koulutuksen antamiseksi sukupuolten tasa-arvon valtavirtaistamisesta pienaseiden valvonnassa asiaankuuluvien YK:n yksiköiden henkilöstölle sekä laajemmille toimijayhteisöille, jotta varmistettaisiin, että YK:n järjestelmässä ja sen ulkopuolella voitaisiin antaa pienaseiden valvontaa koskevaa sukupuolinäkökulmat järjestelmällisesti sisällyttävää ohjeistusta ja apua. Tämän päätöksen mukaisten toimien täytäntöönpanoon suoraan osallistuvien aluekeskusten henkilöstöä valmentaa UNDP:n SEESACin sukupuolten tasa-arvon ja pienaseiden alan asiantuntija, jotta henkilöstö voisi toteuttaa toimia koulutusoppaan ohjeistuksen mukaisesti sekä aluekohtaisesti mukautetusta näkökulmasta.
            3.2.2   Toimet

                        a)

                        Laaditaan yhdessä YK Naisten koulutuskeskuksen kanssa YK:n henkilöstölle ja laajemmille toimijayhteisöille tarkoitettu verkkokoulutus sukupuolten tasa-arvon valtavirtaistamisesta pienaseiden valvonnassa. Koulutus heijastaa asiaankuuluvien MOSAIC-moduulien sisältöä ja toisiaan lähestyviä toimintaohjelmia, ja se on saatavilla arabiaksi, englanniksi, ranskaksi, portugaliksi ja espanjaksi.

                        b)

                        Laaditaan yhteistyössä UNDP:n SEESACin kanssa YK:n aluekeskusten henkilöstölle tarkoitettu valmennusohjelma, jolla lisätään heidän tietoisuuttaan sukupuolinäkökulman sisällyttämisestä pienaseiden valvontaan ja vahvistetaan heidän valmiuksiaan tältä osin räätälöidyillä toimenpiteillä heidän alueillaan, erityisesti maiden sisäisten koulutusohjelmien edunsaajamaissa [3.3.2]. Valmennusohjelma täsmentää tämän päätöksen mukaisesti laadittua [3.1.2.b] koulutusopasta ja perustuu UNDP:n SEESACin työhön ja kokemuksiin, jotka rahoitetaan neuvoston päätöksen (YUTP) 2016/2356 (4) nojalla.

                        c)

                        Järjestetään maan sisäisten koulutusohjelmien pilottivaiheen jälkeen hankeryhmän seminaari [3.3.2.a]. Seminaarissa voidaan toteuttaa hankeryhmän koordinointi ja yhteistyö parhaalla mahdollisella tavalla, tarkistaa koulutusopas ennen sen kääntämistä ja julkaisemista, keskustella tämän päätöksen täytäntöönpanosta, erityisesti maiden sisäisten koulutusohjelmien pilottivaiheesta, ja validoida tarvittava koulutusmateriaali.

                  3.2.3   Aikataulu
            Verkkokoulutusta kehitetään vuonna 2019, ja se on käytettävissä alkuvuonna 2020. Valmennusohjelma käynnistyy vuoden 2020 alussa sen jälkeen, kun aluekeskusten henkilöstö on palkattu ja koulutusopas on laadittu. Hankeryhmän seminaari järjestetään vuonna 2020 kansallisten koulutusohjelmien pilottivaiheen jälkeen.
            3.2.4   Odotetut tulokset
            Sukupuolten tasa-arvon valtavirtaistamista pienaseiden valvonnassa käsittelevä verkkokoulutus asetetaan saataville arabiaksi, englanniksi, ranskaksi, portugaliksi ja espanjaksi; tämä lisää ymmärrystä siitä, että sukupuolinäkökulma on tarpeen sisällyttää pienaseiden valvontaa koskeviin toimenpiteisiin. Koulutusta edistetään YK:n järjestelmässä ja laajemmissa toimijayhteisöissä, ja siitä tulee pakollinen tämän päätöksen täytäntöönpanoon osallistuvalle henkilöstölle. Lisäksi UNODAn aluekeskuksen henkilöstölle järjestetään valmennusohjelman avulla koulutusopasta koskevaa koulutusta, ja aluekeskus on kehittänyt strategioita oppaan alueellista soveltamista varten. Järjestetään hankeryhmän seminaari, mikä parantaa tämän päätöksen mukaisten toimien täytäntöönpanon koordinointia ja yhteistyötä, ja koulutusmateriaali laaditaan, tarkistetaan ja asetetaan julkisesti saataville.
            3.3   Sukupuolten tasa-arvon valtavirtaistamista pienaseiden valvonnassa koskevat maiden sisäiset koulutusohjelmat
            3.3.1   Tavoitteet
            Käynnistetään 18 räätälöityä sukupuolten tasa-arvon valtavirtaistamista pienaseiden valvonnassa käsittelevää maiden sisäistä koulutusohjelmaa ja toteutetaan ne UNODAn aluekeskuksissa. Ohjelmien painopisteenä on kansallisille pienaseiden koordinointielimille tarkoitettu koulutus, joka käsittelee sukupuolinäkökohtien sisällyttämistä pienaseiden kansallisiin toimintasuunnitelmiin ja muihin asiaankuuluviin lainsäädäntö- ja politiikkakehyksiin, sukupuolen ja iän mukaan eriteltyjen tietojen kerääminen ja analysointi mukaan lukien. Jos osallistuvalla maalla on naisia, rauhaa ja turvallisuutta koskeva voimassa oleva kansallinen toimintasuunnitelma, sitä kannustetaan yhdenmukaistamaan molemmat asiakirjat.
            Täydentävät toimet räätälöidään kunkin valtion ja sen avuntarpeiden mukaisesti, ja niihin voi sisältyä käytännön mekanismeja naisten merkityksellisen osallistumisen varmistamiseksi, tasa-arvoanalyysi kansallisten toimien pohjaksi, erityisesti sukupuolinäkökohtien sisällyttämistä pienaseiden kansallisiin toimintasuunnitelmiin käsittelevä seminaari, MOSAIC-moduulin hyödyntäminen kansallisten toimintasuunnitelmien laatimisessa sekä kansallisten seuranta- ja arviointivälineiden suunnittelu toteutettujen toimien tarkistamiseksi. Ehdotettuihin toimiin voi kuulua myös kansallisen toimintakehyksen oikeudellinen tarkastelu, jonka avulla voidaan tehdä ristiviittauksia pienaseita koskevan lainsäädännön, mukaan lukien niitä koskevat luvat, sekä sellaisten säännösten välillä, jotka koskevat perheväkivallan torjuntaa ja lainvalvontaviranomaisten ja oikeusalan toimijoiden koulutusta asiaankuuluvan kansallisen lainsäädännön mukaisen roolin ja vastuualueiden osalta siltä osin kuin on kyse pienaseiden olemassaolosta ja käytöstä lähisuhde- ja perheväkivallassa, seksuaalisessa väkivallassa ja pienaseisiin liittyvissä naismurhissa sekä sukupuolinäkökulman valtavirtaistamista rikostutkinnassa ja oikeudenkäynneissä.
            3.3.2   Toimet

                        a)

                        Pilottivaihe: Laaditaan ja toteutetaan maiden sisäiset pilottikoulutusohjelmat kuudessa valitussa maassa koordinoiden niitä niiden vakiintuneiden kansallisten koordinointielinten kanssa.

                        b)

                        Käyttöönottovaihe: Laajennetaan pilottivaiheen perusteella maiden sisäisiä sukupuolten tasa-arvon valtavirtaistamista pienaseiden valvonnassa käsitteleviä koulutusohjelmia seuraaviin 12 maahan koordinoidusti niiden vakiintuneiden kansallisten koordinointielinten kanssa.

                  3.3.3   Edunsaajamaiden valinta
            Euroopan ulkosuhdehallinto valitsee edunsaajamaat UNODAn suosituksen perusteella aluekeskuksiaan ja IANSAa kuullen. Periaatteessa korkeimmalle etusijalle tulisi asettaa vähiten kehittyneet maat ja muut kehitysmaat, joita pienaseongelma erityisesti koskee. Valtioilla on oltava pienaseiden kansallinen koordinointielin ja/tai nimetty YK:n toimintaohjelman kansallinen yhteyspiste. Valtioiden on täytynyt osoittaa kiinnostustaan ehdotettuun toimintaan tämän toimen yhteydessä. Etusijalle olisi asetettava valtiot, jotka ovat osoittaneet jatkuvaa sitoutumista YK:n toimintaohjelman täytäntöönpanoon.
            Maiden valinnassa sovelletaan lisäksi alueellista tasapainoa:

                        —

                        pilottivaihe: kaksi valtiota kullakin alueella eli Afrikan, Aasian ja Tyynenmeren sekä Latinalaisen Amerikan ja Karibian alueella;

                        —

                        käyttöönottovaihe: neljä valtiota kullakin alueella eli Afrikan, Aasian ja Tyynenmeren sekä Latinalaisen Amerikan ja Karibian alueella.

                  3.3.4   Täytäntöönpanosta vastaavan viraston vastuualueet
            YK:n alueelliset rauhan- ja aseistariisuntakeskukset toteuttavat maiden sisäiset koulutusohjelmat koordinoiden tätä tiiviisti UNODAn ja YK:n järjestöjen kanssa paikan päällä. Kansalliset sukupuolten tasa-arvoa edistävät instituutiot sekä kansalaisyhteiskunnan järjestöt otetaan mukaan toimintaan aina, kun se on mahdollista. UNDP:n SEESAC tarjoaa kokemustensa pohjalta neuvoa-antavaa tukea sukupuolten tasa-arvoa ja pienaseiden valvontaa koskevan koulutuksen kehittämiselle ja toteuttamiselle. IANSA täydentää maiden sisäisiä toimia vahvistamalla kansalaisyhteiskunnan osallistumista sukupuolten tasa-arvon valtavirtaistamiseen pienaseiden valvonnassa paikallis- ja yhteisötason verkostonsa avulla [3.6.3].
            3.3.5   Aikataulu
            Maiden sisäiset koulutusohjelmat alkavat vuonna 2020, ja ne toteutetaan vuoden 2022 puoliväliin mennessä.
            3.3.6   Odotetut tulokset
            Sukupuolten tasa-arvon valtavirtaistamista koskevat maiden sisäiset koulutusohjelmat johtavat yhteiseen kansalliseen ymmärrykseen siitä, kuinka tärkeä rooli sukupuolella on tehokkaassa pienaseiden valvonnassa, sekä tietämykseen aseistetun väkivallan erilaisista vaikutuksista naisiin, miehiin, tyttöihin ja poikiin. Mainittu hiljattain saavutettu ymmärtämys siitä, kuinka tärkeää on parantaa pienaseiden valvonnan tehokkuutta ja yleistä laatua, edistää yhteisymmärrykseen pääsyä asiaankuuluvilla politiikka-aloilla työskentelevien ja niiden täytäntöönpanoon osallistuvien kansallisten virkamiesten kesken. Yhteisymmärrys muutetaan kansalliseksi sitoumukseksi pyrkiä sukupuolisensitiivisiin toimintamalleihin pienaseiden valvontaa koskevissa politiikoissa ja lainsäädännössä. Myös eri maiden paikallisyhteisöille tiedotetaan tästä. Ohjelmien tuloksiin kuuluu myös se, että edistymistä mittaavia tavoitteita/indikaattoreita kehittävät valtiot, jotka sitoutuvat raportoimaan kyseisistä tavoitteista/indikaattoreista YK:n toimintaohjelman mukaisten kansallisten raportointitoimien yhteydessä.
            3.4   Alueelliset toimintamallit sukupuolten tasa-arvon valtavirtaistamisessa pienaseiden valvonnassa
            3.4.1   Tavoitteet
            Pienaseiden laiton kauppa ja väärinkäyttö aiheuttavat erilaisia ongelmia eri alueilla, ja valtioilla on vaihtelevasti käytössään taloudellisia ja aineellisia resursseja kyseisten ongelmien ratkaisemiseksi. Alueellisten toimintamallien tavoitteena on kehittää ja/tai vahvistaa pienaseiden valvonnan sukupuolinäkökohtia koskevaa asiantuntemusta hallituksen virkamiesten, kansalaisyhteiskunnan ja parlamenttien jäsenten keskuudessa alueellisella ja osa-alueellisella tasolla MOSAICin pohjalta. Toimintamallien avulla lisätään tarvetta sisällyttää sukupuolinäkökohdat pienaseiden valvonnan alueellisiin ja osa-alueellisiin aloitteisiin. Hyvien käytänteiden / MOSAIC-ohjelman vaihdot alueellisella tasolla vahvistavat kansallista asiantuntemusta sekä kaikkien valtioiden lisäsitoumuksia alueella, jotta pienaseiden valvonnan ongelmaan voidaan puuttua sukupuolisidonnaisesta näkökulmasta.
            3.4.2   Toimet

                        a)

                        Osa-alueellisten ja alueellisten järjestöjen sihteeristöjen pienaseista ja kevyistä aseista vastaaville virkamiehille tarkoitettu yksipäiväinen koulutus vuonna 2020 pidettävän seitsemännen YK:n toimintaohjelmaa käsittelevän valtioiden kaksivuotiskokouksen (BMS7) yhteydessä, jotta sukupuolinäkökulmaa edistettäisiin alueellisissa aloitteissa ja tarjottaisiin 15:lle kyseisten järjestöjen edustajalle, joilla muuten ei olisi resursseja osallistua YK:n toimintaohjelmaa käsitteleviin kokouksiin, mahdollisuus osallistua BMS7-kokoukseen.

                        b)

                        Nelipäiväinen MOSAIC-perusteinen osa-alueellinen Tyynenmeren alueen maille tarkoitettu työpaja Fidžillä tavoitteena vahvistaa naisten asemaa asevalvonnan alalla parantamalla tietämystä aseellisen väkivallan ja kansainvälisten asevalvontavälineiden sukupuolivaikutuksista ja kehittämällä kansalaisyhteiskunnan, parlamentin jäsenten ja hallituksen virkamiesten valmiuksia puuttua kyseisiin kysymyksiin. (Työpaja on jatkoa Kaakkois-Aasiassa ja Etelä-Aasiassa vuonna 2018 pidetylle kahdelle osa-alueelliselle työpajalle, jotka rahoitettiin YK:n asekaupan sääntelyä koskevan yhteistyön tukivälineestä (UNSCAR).)

                        c)

                        Kolmipäiväinen MOSAIC-ohjelmaan perustuva alueellinen seminaari Katmandussa naisten aseman vahvistamiseksi asevalvonnan alalla. Seminaari saattaa yhteen kansalaisyhteiskunnan edustajat, parlamentin jäsenet ja hallituksen virkamiehet Aasian ja Tyynenmeren alueelta, mukaan lukien osa-alueelliseen työpajaan Fidžillä osallistuneet [3.4.2.b]. Osallistujat keskustelevat toimista, joiden avulla kysymystä sukupuolten tasa-arvon valtavirtaistamisesta ja pienaseiden valvonnasta vietäisiin eteenpäin niiden omissa kansallisissa yhteyksissä. Tiivistelmä keskusteluista sekä lisämateriaali julkaistaan verkossa ja painettuna sekä jaetaan osallistujille ja asiaankuuluville sidosryhmille.

                        d)

                        Kaksipäiväinen MOSAIC-ohjelmaan perustuva pienaseiden valvontayksiköiden korkean tason päättäjille ja naisiin kohdistuvan väkivallan ehkäisystä, poistamisesta ja siitä rankaisemisesta vastaaville kansallisille virastoille tarkoitettu alueellinen työpaja Perussa, jossa esitellään ja levitetään Latinalaisen Amerikan ja Karibian alueen rauhan, aseriisunnan ja kehityksen Yhdistyneiden kansakuntien aluekeskuksen (UNLIREC) vuodesta 2017 lähtien laatimia sukupuolisensitiivisiä politiikkoja koskevia hyviä käytänteitä ja pienaseiden valvontaa koskevia oikeudellisia toimintamalleja. Työpajan avulla edistetään pienaseita koskevan lainsäädännön vahvistamista Latinalaisessa Amerikassa ja Karibian alueella sisällyttämällä lainsäädäntöön rajoitus, jolla perhe- ja/tai henkilöön kohdistuvan väkivallan vuoksi tuomittuja kielletään hankkimasta aseita ja ampumatarvikkeita.

                  3.4.3   Aikataulu
            BMS7-kokouksen yhteydessä järjestettävä koulutus toteutetaan vuoden 2020 puolivälissä ja alueelliset ja osa-alueelliset työpajat loppuvuoden 2019 ja vuoden 2021 lopun välillä.
            3.4.4   Täytäntöönpanokumppanit
            UNODA järjestää alueellisten ja osa-alueellisten järjestöjen henkilöstölle tarkoitetun yksipäiväisen koulutuksen BMS7-kokouksen yhteydessä ja kutsuu sen koolle, mihin kuuluu muutamien edustajien sponsorointi BMS7-kokoukseen osallistumista varten. Aasian ja Tyynenmeren alueen rauhan ja aseriisunnan Yhdistyneiden kansakuntien aluekeskus järjestää ja kutsuu koolle tiiviissä yhteistyössä IANSAn kanssa osa-alueellisen työpajan Fidžillä sekä alueellisen seminaarin Katmandussa. UNLIREC järjestää ja kutsuu koolle alueellisen työpajan Perussa.
            3.4.5   Odotetut tulokset
            Alueellisten ja osa-alueellisten järjestöjen sihteeristöjen pienaseiden valvonnasta vastaaville asiantuntijoille annetaan koulutusta sukupuolten tasa-arvon valtavirtaistamisen merkityksestä pienaseiden valvontaa koskevissa aloitteissa ja politiikoissa arvovaltaisen maailmanlaajuisen ohjeistuksen (MOSAIC) perusteella. Heille annetaan ideoita siitä, miten voidaan kehittää sukupuolisensitiivisiä pienaseiden valvontatoimenpiteitä sen tiedon perusteella, että aseellinen väkivalta ja aseelliset konfliktit vaikuttavat naisiin, miehiin, poikiin ja tyttöihin eri tavoin. Lisäksi BMS7-kokouksen yhteydessä järjestettävässä koulutuksessa korostetaan sukupuolten tasa-arvon valtavirtaistamisen tärkeyttä pienaseiden valvonnassa. Toimen avulla myös niille järjestöille, joilla ei muuten olisi resursseja osallistua YK:n toimintaohjelmaa käsittelevään kokoukseen, annetaan mahdollisuus osallistua siihen. Alueelliset ja osa-alueelliset työpajat tarjoavat foorumin sukupuolisensitiivisiä politiikkoja ja pienaseiden valvonnan oikeudellisia toimintamalleja koskevien hyvien käytänteiden vaihdolle Latinalaisessa Amerikassa ja Karibian alueella ja tukevat Aasian ja Tyynenmeren alueen kansalaisyhteiskunnan, parlamentin jäsenten ja hallituksen virkamiesten sitoutumista aseellisen väkivallan ja kansainvälisten asevalvontavälineiden sukupuolivaikutuksia koskevaan kysymykseen sekä valmiuksien kehittämistä tältä osin. Tämän seurauksena sukupuolinäkökohdat huomioidaan pienaseiden valvontaa koskevissa politiikoissa, puitteissa ja ohjelmissa alueellisella ja kansallisella tasolla.
            3.5   Pienaseiden valvonnan osa-alueen vahvistaminen naisia, rauhaa ja turvallisuutta koskevassa toimintaohjelmassa sekä synergioiden vahvistaminen kestävän kehityksen Agenda 2030 -toimintaohjelman tavoitteiden 5 ja 16 välillä
            3.5.1   Tavoitteet
            Toimien tarkoituksena on saattaa yhteen asiantuntijat ja diplomaattiyhteisöt, jotka työskentelevät pienaseiden valvonnan, naisia, rauhaa ja turvallisuutta koskevan toimintaohjelman sekä kestävän kehityksen Agenda 2030 -toimintaohjelman tavoitteiden 5 ja 16 täytäntöönpanon parissa, jotta heidän ponnistelujaan tarkistettaisiin ja yhdenmukaistettaisiin erityisesti synergioiden hyödyntämiseksi ja päällekkäisyyksien välttämiseksi.
            3.5.2   Toimet

                        a)

                        Tarjotaan valikoiduille YK:n toimintaohjelman kansallisille ja alueellisille koordinointikeskuksille ja kansalaisyhteiskunnan pienasealan asiantuntijoille mahdollisuus osallistua yhteen naisia, rauhaa ja turvallisuutta koskevan toimintaohjelman vuotuiseen pääkaupunkitason koordinointikeskusten verkostoon ja keskustella synergioista niiden sitoumusten välillä, joista valtiot ovat sopineet YK:n toimintaohjelman ja naisia, rauhaa ja turvallisuutta koskevan toimintaohjelman mukaisesti, tukea pienaseiden valvonnan osa-alueen sisällyttämistä YK:n turvallisuusneuvoston päätöslauselman 1325 (2000) kansallisiin toimintasuunnitelmiin sekä sukupuolinäkökulman sisällyttämistä YK:n toimintaohjelman täytäntöönpanoa koskeviin kansallisiin toimintasuunnitelmiin. Tähän sisältyy myös sukupuolisensitiivisten politiikkojen ja lainsäädännön täytäntöönpanoa koskevien parhaiden käytänteiden ja siinä saavutetun edistymisen vaihto.

                        b)

                        Käynnistetään säännöllinen vuoropuhelu, jota käydään asiaankuuluvien YK:n virastojen, päätöslauselman 1325 ad hoc -työryhmän (”Friends of 1325”), YK:n turvallisuusneuvoston päätöslauselmaa 1325 (2000) sekä naisia, rauhaa ja turvallisuutta koskevaa laajempaa toimintaohjelmaa käsittelevien muiden diplomaatti- ja poliittisten yhteisöjen, kestävän kehityksen tavoitteiden 5 ja 16 täytäntöönpanon parissa työskentelevien diplomaattien ja asiantuntijoiden sekä aseriisunta- ja asevalvontakysymyksiä Genevessä ja New Yorkissa käsittelevien diplomaattien ja poliittisten päättäjien välillä toimien ja työn järkiperäistämiseksi ja yhdenmukaistamiseksi. Vuoropuhelua käydään Genevessä ja New Yorkissa alkuvuonna 2018 järjestettyjen edellisten kokousten tulosten pohjalta.

                  3.5.3   Odotetut tulokset
            Pienaseiden valvonnan, naisia, rauhaa ja turvallisuutta koskevan toimintaohjelman sekä kestävän kehityksen Agenda 2030 -toimintaohjelman täytäntöönpanon parissa työskentelevät asiantuntijat, poliittiset päättäjät ja diplomaatit hyötyvät vuoropuhelusta ja näkemysten vaihdosta ja alkavat koordinoida toimiaan. Tämän ansiosta kaikkien toimintaohjelmien täytäntöönpano tehostuu ja koordinoidulla toimintamallilla varmistetaan, että synergiat maksimoidaan ja päällekkäisyyksiä vältetään.
            3.6   Kansalaisyhteiskunnan sitoutuminen sukupuolten tasa-arvon valtavirtaistamiseen pienaseiden valvonnassa
            3.6.1   Tavoitteet
            Toimilla pyritään vahvistamaan merkittävästi kansalaisyhteiskunnan sitoutumista tasa-arvon valtavirtaistamiseen pienaseiden valvonnassa ottamalla huomioon sukupuolittain eriteltyjen toimintamallien ja niiden vaikutusten, naisten oikeuksien, pienaseiden valvonnan ja aseellisen väkivallan väliset yhteydet paikallis- ja yhteisötasolla. Kansalaisyhteiskunnan osallistuminen pienaseiden valvontaan on olennaisen tärkeää paikalliselle itsehallinnalle, tarjoaa korvaamattomia tietoja ongelman käsittelyyn sekä antaa lisää tukea valvontatoimille. Sukupuolten tasa-arvokysymyksiin erikoistuneet kansalaisjärjestöt parantavat sukupuolitietoisia pienaseiden valvontatoimia sekä vahvistavat ja täydentävät muita tämän päätöksen mukaisesti toteutettuja toimia. Toimet toteutetaan vuosina 2019–2022 valtioissa, jotka on valittu tämän päätöksen mukaisesti maiden sisäisten koulutusohjelmien täytäntöönpanoa varten sekä muissa maissa.
            3.6.2   Täytäntöönpanosta vastaavan viraston vastuualueet
            Kaikki toimet toteutetaan IANSAn ja IANSAn naisverkoston avulla, ja niitä koordinoi ja seuraa UNODA. IANSAn edustaja osallistuu hankeryhmään, jotta kaikkien tämän päätöksen mukaisesti toteutettujen toimien täytäntöönpanoa ja koordinointia helpotettaisiin.
            3.6.3   Toimet

                        a)

                        Vahvistetaan IANSAn ruohonjuuritason järjestöjen verkostoa, mukaan lukien sen naisverkosto, jotta se edistäisi kansalaisyhteiskunnan sitoutumista ja puuttuisi pienaseongelman sukupuolisidonnaisiin ilmentymiin ruohonjuuritasolta globaalille tasolle.

                        b)

                        Tarjotaan vuosittain pieni stipendi 30–40:lle sukupuolten tasa-arvon valtavirtaistamista pienaseiden valvonnassa käsittelevälle kansalaisyhteiskunnan paikalliselle toimelle. Tämä voi käsittää tapahtumia, joita järjestetään aseellisen väkivallan vastaisen toiminnan maailmanlaajuisen viikon, kansainvälisen nuorisopäivän, Afrikan armahduskuukauden, kansainvälisen rauhanpäivän, Afrikan lasten päivän, kansainvälisen aseiden hävittämisen päivän, Pukeudu oranssiin -päivän, kansainvälisen naistenpäivän, sukupuoliperusteisen väkivallan torjumiseksi järjestetyn 16-päiväisen aktivismitapahtuman jne. yhteydessä.

                        c)

                        IANSA aikoo laatia ja jakaa eri ikätasoille soveltuvaa materiaalia lapsille ja teini-ikäisille eri kielillä puuttuen maskuliinisuuden ja väkivallan välisiin toistuviin yhteyksiin. IANSAn jäsenverkostot aikovat käyttää materiaalia eri maissa saadakseen paikallisyhteisöt osallistumaan.

                        d)

                        IANSA aikoo laatia ja jakaa helposti saatavaa tiedotusmateriaalia (esimerkiksi keskustelunaiheita, esitteitä jne.) jäsenilleen eri kielillä edistääkseen sukupuolinäkökulman valtavirtaistamista pienaseiden valvonnan yhteydessä eri maissa ja saadakseen virkamiehet, poliittiset päättäjät, toimittajat ja muut kansalaisyhteiskunnan toimijat osallistumaan paikallisella tasolla ongelman käsittelyyn.

                        e)

                        Kampanjoidaan sen puolesta, että naiset, nuoret ja muut aliedustetut sidosryhmät (esimerkiksi terveysala, lesket ja muut edunsaajat, maaseutuyhteisöt) liittyvät jäseniksi kansallisiin koordinaatioelimiin.

                        f)

                        Kehitetään ja ylläpidetään helpommin käytettävää ja kattavampaa IANSAn ja sen naisverkoston verkkosivustoa, jotta verkoston jäsenten toimia voitaisiin esitellä ja jotta se toimisi maailmanlaajuisesti koordinoitujen kansalaisjärjestöjen toimien keskuksena ja tarjoaisi tietoa, materiaalia, yhteystietoja, esimerkkejä ja asiakirjoja, jotka ovat merkityksellisiä naisten voimaannuttamista, sukupuolinäkökulman valtavirtaistamista, aseellisen väkivallan vähentämistä, pienaseiden valvontaa, maskuliinisuutta ja aseita koskevien kysymysten sekä kestävän kehityksen tavoitteiden 5 ja 16 välisen yhteyden kannalta.

                        g)

                        Tuetaan paikallisten ryhmien toimintapainotteista tutkimusta strategisten väliintulokohtien tunnistamiseksi, jotta laitonta asekauppaa ja aseellista väkivaltaa vähennettäisiin sukupuolinäkökulmasta ja suunniteltaisiin ja toteutettaisiin jatkotoimia kyseisen tutkimuksen pohjalta.

                        h)

                        Edistetään ja tuetaan vuoden 2018 kehotusta toimia sukupuolten tasa-arvon ja pienaseiden valvonnan puolesta (”2018 Call to Action on Gender and Small Arms Control”) (5) sekä BMS6- ja RevCon3-kokousten sukupuolisidonnaisia tuloksia paikallisella tasolla.

                        i)

                        Varmistetaan, että sukupuolinäkökulmaa edistetään jatkossakin kansalaisyhteiskunnan toimilla globaaleissa pienaseita ja kevyitä aseita koskevissa prosesseissa, mukaan lukien BMS7 ja BMS8, ja tuetaan naisia, rauhaa ja turvallisuutta koskevaa toimintaohjelmaa käsittelevän kansalaisjärjestöjen työryhmän ja siihen liittyvien prosessien työtä sen varmistamiseksi, että asevalvontaulottuvuus otetaan huomioon.

                        j)

                        Edistetään tämän päätöksen mukaisesti toteutettuja toimia, kuten koulutusoppaan laatimista, maiden sisäisten koulutusohjelmien täytäntöönpanemista varmistamalla kansalaisyhteiskunnan edustus asiaankuuluvissa toimissa ja osallistamalla edunsaajamaan kansalaisyhteiskunta paikallis- ja yhteisötasolla sekä osallistumista osa-alueellisiin työpajoihin ja alueellisiin seminaareihin Aasian ja Tyynenmeren alueella.

                  3.6.4   Odotetut tulokset
            Kansalaisyhteiskunnan sitoutumista sukupuolten tasa-arvon valtavirtaistamiseen pienaseiden valvonnassa vahvistetaan, ja sen aktiivisuuden taso asian edistämisessä kasvaa merkittävästi. Pienaseiden sukupuolitietoisten valvontatoimien tukea vahvistetaan paikallisella tasolla, yhteisöille tiedotetaan asian merkittävyydestä, paikallista tutkimusta tehdään ja jatkotoimiin ryhdytään ruohonjuuritasolla pienaseiden käyttöä ja väärinkäyttöä koskevan kysymyksen käsittelemiseksi. Kansalaisyhteiskunnan osallistumista vahvistetaan myös naisia, rauhaa ja turvallisuutta koskevissa puitteissa sekä YK:n toimintaohjelmaa käsittelevissä kokouksissa ja sukupuolinäkökohtia edistetään pienaseita koskevassa poliittisessa prosessissa.
            3.7   Kumppanuus, vaikuttaminen ja tiedottaminen
            3.7.1   Tavoitteet
            Kaikkien Yhdistyneiden kansakuntien järjestelmään kuuluvien organisaatioiden, myös rahastojen, ohjelmien ja erityisvirastojen tehtäväksi on annettu tukea sukupuolten tasa-arvon saavuttamista. Lisäksi pienaseiden valvontaan osallistuvat YK:n järjestelmän organisaatiot sisällyttävät sukupuolinäkökohdat kaikkiin pienaseita koskevien hankkeiden ja ohjelmien vaiheisiin. Näiden pyrkimysten tukemiseksi toimet on suunniteltu siten, että nämä kysymykset voidaan saattaa YK:n sekä laajempien toimijayhteisöjen huomion keskipisteeseen. Kysymysten näkyvyyden parantaminen vaikuttamisen ja tiedottamisen avulla vahvistaa myös hankkeen vaikutuksia. Kumppanuudella kaikkien asiaankuuluvien sidosryhmien kanssa pyritään helpottamaan koordinointia ja edistetään kaikkien tällä päätöksellä tuettujen toimien tehokasta täytäntöönpanoa.
            3.7.2   Toimet

                        a)

                        Järjestetään säännöllistä toimintaa yleiskokouksen ensimmäisessä komiteassa (lokakuussa) ja naisten asemaa käsittelevässä YK:n toimikunnassa New Yorkissa (maaliskuussa) osana istuntojen välistä prosessia, joka koskee sukupuolten tasa-arvon valtavirtaistamista pienaseiden valvonnassa, mukaan lukien keskustelufoorumit ja oheistapahtumat YK:n järjestelmän, valtioiden, tutkimuslaitosten, tiedeyhteisön ja kansalaisjärjestöjen johtavien vierailevien puhujien kanssa. Tässä prosessissa otetaan huomioon kansainvälisten poliittisten ohjelmien ja sukupuolten tasa-arvoa koskevien aloitteiden lähentyminen.

                        b)

                        Vuonna 2021 New Yorkissa järjestetään yksipäiväinen tapahtuma sukupuoliperusteisen väkivallan torjumiseksi järjestetyn 16-päiväisen aktivismitapahtuman aikana; tapahtuman avulla edistetään sukupuolten tasa-arvon valtavirtaistamista pienaseiden valvonnassa, mukaan lukien korkean tason osuus, jolla tuodaan esiin poliittinen sitoutuminen tähän kysymykseen, kentältä hankittujen käytännön esimerkkien esittely, mukaan lukien tämän hankkeen mukaisesti toteutettujen toimien tulokset, sekä asiantuntijapaneelit ja -keskustelut asian edistämiseksi edelleen.

                        c)

                        Laaditaan UNODAlle omistettu, arvovaltainen verkkosivusto sukupuolten tasa-arvon valtavirtaistamisesta pienaseiden valvonnassa, jossa esitellään tällä päätöksellä tuetuista toimista saatuja tietoja ja resursseja.

                        d)

                        Perustetaan sukupuolten tasa-arvoa ja pienaseita käsittelevä YK:n CASA (6)-työryhmä, jonka UNODA kutsuu koolle ja jossa kokoontuvat kaikki tällä päätöksellä tuettujen toimien täytäntöönpanoa käsittelevät asiaankuuluvat kumppanit. Myös IANSAa pyydetään liittymään tähän työryhmään.

                        e)

                        Korostetaan sukupuolten tasa-arvon valtavirtaistamisen merkitystä sosiaalisen median ja mediakampanjoiden avulla.

                        f)

                        Tiedotetaan avunantajalle (unioni) jatkuvasti tämän päätöksen täytäntöönpanon edistymisestä.

                  3.7.3   Odotetut tulokset
            Sukupuolten tasa-arvoon liittyvistä toimintamalleista pienaseiden valvonnassa käynnistetään säännöllinen keskustelu, ja tätä kysymystä sekä tämän päätöksen mukaisesti toteutettujen toimien tuloksia edistetään toistuvasti. Kattavaksi lähteeksi perustetaan verkkosivusto, jossa on tietoa sukupuolten tasa-arvon valtavirtaistamisesta pienaseiden valvonnassa sekä tämän päätöksen mukaisesti aikaansaaduista tuotoksista. Sukupuolten tasa-arvoa ja pienaseita käsittelevä CASA-työryhmä järjestää säännöllisiä kokouksia, ja toimien täytäntöönpanoa koordinoidaan hankkeen koko toimeenpanokauden ajan.
            4.   TUOTOKSET
            Toimeenpaneva virasto tuottaa ja toimittaa seuraavat tuotokset unionille:

                        —

                        yhteenvetoraportit 18:sta maan sisäisestä sukupuolten tasa-arvon valtavirtaistamista pienaseiden valvonnassa käsittelevästä koulutusohjelmasta;

                        —

                        koulutusopas englanniksi, ranskaksi, portugaliksi ja espanjaksi sekä asiaankuuluva koulutusmateriaali sähköisesti ja painettuna;

                        —

                        YK:n henkilöstölle ja laajemmille toimijayhteisöille tarkoitettu sukupuolten tasa-arvon valtavirtaistamista koskeva verkkokoulutus arabiaksi, englanniksi, ranskaksi, portugaliksi ja espanjaksi;

                        —

                        toteutuskelpoinen kansalaisyhteiskunnalle ja parlamentin jäsenille tarkoitettu Aasian ja Tyynenmeren alueen työpajan päätösasiakirja;

                        —

                        yhteenvetoraportti kansalaisyhteiskunnan sitoutumisesta sukupuolten tasa-arvon valtavirtaistamiseen pienaseiden valvonnassa;

                        —

                        MOSAIC-moduulien kääntäminen arabiaksi, ranskaksi, portugaliksi ja espanjaksi;

                        —

                        loppuraportti hankkeen päätyttyä.

                  5.   KUMPPANIT
            Tämän päätöksen mukaiset toimet perustuvat nykyisiin työkaluihin, tietoihin, välineisiin ja asiantuntemukseen, jos niitä on saatavilla. YK:n pienaseiden koordinointimekanismi CASA (7) toimii koordinointifoorumina, erityisesti YK:n Naisten, UNDP:n SEESACin, DPKOn sekä lapsia aseellisissa konflikteissa, konflikteihin liittyvää seksuaalista väkivaltaa ja lapsiin kohdistuvaa väkivaltaa käsittelevien YK:n pääsihteerin edustajien toimistojen kanssa. UNODA koordinoi tiiviisti tämän päätöksen täytäntöönpanoa avunantajan (unioni) sekä IANSAn kanssa.
            6.   EDUNSAAJAT
            Tämän päätöksen välittömiä edunsaajia ovat pienaseiden valvonnasta vastaavat kansalliset instituutiot painopistemaissa ja -alueilla, nimittäin Afrikassa, Karibian alueella ja Latinalaisessa Amerikassa sekä Aasian ja Tyynenmeren alueella. Edunsaajamaiden koko väestö hyötyy välillisesti tästä hankkeesta, koska pienaseiden laajan saatavuuden aiheuttama riski vähenee. Lisäksi tällä päätöksellä tuetaan YK:n järjestelmän kumppaneita ja henkilöstöä, jotka työskentelevät alueellisten ja osa-alueellisten järjestöjen sihteeristöissä pienaseiden valvonnan alalla. Paikallisyhteisöt ja kansalaisjärjestöt, erityisesti IANSAn jäsenet, hyötyvät myös päätöksestä. Edunsaajia ovat myös sellaiset diplomaattiyhteisöt New Yorkissa ja Genevessä sekä pääkaupungeissa, jotka työskentelevät naisia, rauhaa ja turvallisuutta koskevan toimintaohjelman sekä kestävän kehityksen Agenda 2030 -toimintaohjelman tavoitteiden 5 ja 16 täytäntöönpanon parissa. Toimien on oltava täysin linjassa valtioiden kansallisten prioriteettien kanssa, ja asiaankuuluvien kansallisten viranomaisten on täytynyt hyväksyä ne. Toimien on tarkoitus hyödyttää useampaa kuin vain yhtä kohderyhmää.
            7.   KESTO
            Tällä päätöksellä tuettujen toimien globaalin soveltamisalan sekä kumppaneiden, edunsaajien ja suunniteltujen toimien määrän huomioon ottaen täytäntöönpanon aikataulu on 36 kuukautta.
            8.   TIEDOTTAMINEN JA UNIONIN NÄKYVYYS
            UNODA toteuttaa kaikki asiaankuuluvat toimenpiteet varmistaakseen unionin osuuden asianmukaisen näkyvyyden toimen edistämisessä. Nämä toimenpiteet toteutetaan komission tiedonannon ja Euroopan unionin ulkoisten toimien viestintää ja näkyvyyttä koskevan käsikirjan mukaisesti. UNODA tukee tiedon ja ehdotettujen toimien tulosten levittämistä mahdollisimman laajalle yleisölle. Lisäksi tiedotus toteutetaan kaikkien asiaankuuluvien toimien yhteydessä median osallistumisen, oheistapahtumien ja verkkotyökalujen avulla. UNODA varmistaa, että toimien edunsaajat ovat tietoisia unionin roolista toimen yhteydessä, ja lisää tietoisuutta siitä, miten unioni ja YK tekevät yhteistyötä tehostaakseen pienaseiden valvontaa edistämällä sukupuolisensitiivistä toimintamallia pienaseongelman ratkaisemiseksi.
            UNODA ja IANSA hyödyntävät mahdollisimman laajasti erilaisia viestintävälineitä, mukaan lukien verkkosivusto, kirjalliset lehdistötiedotteet, valikoidut sosiaalisen median välineet, oheistapahtumat ja epäviralliset katsaukset. Kaikkien toimien täytäntöönpanoa tarkkaillaan seuranta- ja arviointivälineiden avulla, mukaan lukien osallistujakyselyt ja kunkin työryhmän säännölliset kokoukset.

               (1)  ”Yhteisen tulevaisuutemme turvaaminen. Aseriisuntaohjelma”, toukokuu 2018, https://front.un-arm.org/documents/SG+disarmament+agenda_1.pdf

               (2)  www.un.org/disarmament/mosaic

               (3)  https://www.un.org/disarmament/mosaic

               (4)  Neuvoston päätös (YUTP) 2016/2356, annettu 19 päivänä joulukuuta 2016, pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian mukaisten SEESACin aseriisunta- ja asevalvontatoimien tukemisesta Kaakkois-Euroopassa (EUVL L 348, 21.12.2016, s. 60).

               (5)  https://docs.wixstatic.com/ugd/bb4a5b_8c8bd0e981b54b6e8b01da205c10d4a3.pdf

               (6)  http://www.un-arm.org/PoAISS/CASA.aspx

               (7)  http://www.un-arm.org/PoAISS/CASA.aspx


title: Neuvoston päätös (YUTP) 2018/2009, annettu 17 päivänä joulukuuta 2018, Euroopan unionin yhdennetyn rajavalvonnan avustusoperaatiosta Libyassa (EUBAM Libya) annetun päätöksen 2013/233/YUTP muuttamisesta ja sen voimassaolon jatkamisesta

text:
                  18.12.2018

                  FI

                  Euroopan unionin virallinen lehti

                  L 322/25

         NEUVOSTON PÄÄTÖS (YUTP) 2018/2009,
         annettu 17 päivänä joulukuuta 2018,
         Euroopan unionin yhdennetyn rajavalvonnan avustusoperaatiosta Libyassa (EUBAM Libya) annetun päätöksen 2013/233/YUTP muuttamisesta ja sen voimassaolon jatkamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 22 päivänä toukokuuta 2013 päätöksen 2013/233/YUTP (1), jolla perustettiin Euroopan unionin yhdennetyn rajavalvonnan avustusoperaatio Libyassa (EUBAM Libya).

                     (2)

                     Neuvosto hyväksyi 17 päivänä heinäkuuta 2017 päätöksen (YUTP) 2017/1342 (2), jolla EUBAM Libyan toimeksiantoa jatkettiin 31 päivään joulukuuta 2018 saakka ja jossa säädettiin rahoitusohjeesta 30 päivään marraskuuta 2017 saakka.

                     (3)

                     Neuvosto hyväksyi 20 päivänä marraskuuta 2017 päätöksen (YUTP) 2017/2162 (3), jossa säädettiin rahoitusohjeesta 31 päivään joulukuuta 2018 saakka.

                     (4)

                     EUNAVFOR MED Sophia -operaation, EUBAM Libya -operaation ja EU:n yhteyshenkilö- ja suunnittelusolun strategisen tarkastelun jälkeen poliittisten ja turvallisuusasioiden komitea suositti, että toimeksiantoa muutetaan ja jatketaan 30 päivään kesäkuuta 2020 saakka.

                     (5)

                     Päätös 2013/233/YUTP olisi sen vuoksi muutettava ja sen voimassaoloa jatkettava vastaavasti.

                     (6)

                     EUBAM Libya toteutetaan tilanteessa, joka saattaa huonontua ja joka voi haitata perussopimuksen 21 artiklassa määrättyjen unionin ulkoisen toiminnan tavoitteiden saavuttamista,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätös 2013/233/YUTP seuraavasti:

                        1)

                        Korvataan 2 ja 3 artikla seuraavasti:

                           ”2 artikla
                           Tavoitteet
                           EUBAM Libyan tavoitteena on avustaa Libyan viranomaisia valtion turvallisuusrakenteiden luomisessa Libyaan, erityisesti rajaturvallisuuden, lainvalvonnan ja rikosoikeuden alalla, tarkoituksena edistää toimia etenkin muuttajien salakuljetusta, ihmiskauppaa ja terrorismia Libyassa ja keskisen Välimeren alueella harjoittavien järjestäytyneiden rikollisverkostojen hajottamiseksi.

                           3 artikla
                           Tehtävät

                              1.   Edellä 2 artiklassa säädettyjen tavoitteiden saavuttamiseksi EUBAM Libya

                                          a)

                                          tukee laajempien rajaturvallisuuspuitteiden kehittämistä, erityisesti laatimalla valkoisen kirjan yhdennetyn rajaturvallisuuden strategiasta, meriturvallisuusstrategia mukaan luettuna, tarjoamalla kapasiteetin toimittamista ja toteuttamalla konkreettisia hankkeita Libyan merenkulun lainvalvontavirastoille ja Libyan maarajavirastoille, ja arvioi samalla myös mahdollisuuksia laajentaa toimintaa pääkaupungin ulkopuolelle, Tunisian raja ja maan eteläosa mukaan lukien;

                                          b)

                                          tukee valmiuksien kehittämistä ja strategista suunnittelua, myös poliisia koskien, sisäministeriössä siltä osin kuin kyse on lainvalvonnasta, mukaan lukien mahdollisuuksien mukaan Yhdistyneiden kansakuntien Libyan-tukioperaation (UNSMIL) avustaminen sen toimissa poliisin valmiuksien kehittämisessä, ja tukee koordinointitehtäviä asiaankuuluvien Libyan viranomaisten keskuudessa järjestäytyneen rikollisuuden ja terrorismin torjumiseksi;

                                          c)

                                          tukee institutionaalisia uudistuksia ja tarjoaa oikeusministeriölle apua strategisessa suunnittelussa ja tarjoaa laajempaa valmiuksien kehittämistä asiaankuuluville rikosoikeuden alan toimijoille, mukaan lukien yleisen syyttäjän virasto ja oikeusalan korkea oppilaitos;

                                          d)

                                          tukee strategista koordinointia avunantajien ja sellaisten hankkeiden täytäntöönpanon välillä, joilla vastataan libyalaisten tarpeisiin rajaturvallisuuden, lainvalvonnan ja rikosoikeuden alalla.

                              2.   EUBAM Libya edistää ihmisoikeuksia ja sukupuolten tasa-arvoa kaikella toiminnallaan.

                              3.   EUBAM Libya ei suorita täytäntöönpanotehtäviä.”

                        2)

                        Lisätään 13 artiklan 1 kohtaan alakohta seuraavasti:
                        ”EUBAM Libyaan liittyviin menoihin tarkoitettu rahoitusohje 1 päivän tammikuuta 2019 ja 30 päivän kesäkuuta 2020 väliselle ajalle on 61 678 576,39 euroa.”

                        3)

                        Korvataan 16 artiklan toinen virke seuraavasti:
                        ”Sitä sovelletaan 30 päivään kesäkuuta 2020.”

            2 artikla
            Tämä päätös tulee voimaan päivänä, jona se hyväksytään.
            Sitä sovelletaan 1 päivästä tammikuuta 2019.

            Tehty Brysselissä 17 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös 2013/233/YUTP, annettu 22 päivänä toukokuuta 2013, Euroopan unionin yhdennetyn rajavalvonnan avustusoperaatiosta Libyassa (EUBAM Libya) (EUVL L 138, 24.5.2013, s. 15).

            (2)  Neuvoston päätös (YUTP) 2017/1342, annettu 17 päivänä heinäkuuta 2017, Euroopan unionin yhdennetyn rajavalvonnan avustusoperaatiosta Libyassa (EUBAM Libya) annetun päätöksen 2013/233/YUTP muuttamisesta ja sen voimassaolon jatkamisesta (EUVL L 185, 18.7.2017, s. 60).

            (3)  Neuvoston päätös (YUTP) 2017/2162, annettu 20 päivänä marraskuuta 2017, Euroopan unionin yhdennetyn rajavalvonnan avustusoperaatiosta Libyassa (EUBAM Libya) annetun päätöksen 2013/233/YUTP muuttamisesta (EUVL L 304, 21.11.2017, s. 50).


title: Neuvoston päätös (EU) 2018/2003, annettu 20 päivänä syyskuuta 2016, Euroopan unionin ja Filippiinien tasavallan hallituksen välisen tiettyjä lentoliikenteen näkökohtia koskevan sopimuksen allekirjoittamisesta unionin puolesta ja sen väliaikaisesta soveltamisesta

text:
                  18.12.2018

                  FI

                  Euroopan unionin virallinen lehti

                  L 322/1

         NEUVOSTON PÄÄTÖS (EU) 2018/2003,
         annettu 20 päivänä syyskuuta 2016,
         Euroopan unionin ja Filippiinien tasavallan hallituksen välisen tiettyjä lentoliikenteen näkökohtia koskevan sopimuksen allekirjoittamisesta unionin puolesta ja sen väliaikaisesta soveltamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 5 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Neuvosto valtuutti 5 päivänä kesäkuuta 2003 tehdyllä päätöksellä komission aloittamaan neuvottelut kolmansien maiden kanssa voimassa olevien kahdenvälisten sopimusten tiettyjen määräysten korvaamisesta unionitason sopimuksella.

                     (2)

                     Komissio on neuvotellut unionin puolesta Filippiinien tasavallan hallituksen kanssa sopimuksen tietyistä lentoliikenteen näkökohdista, jäljempänä ’sopimus’. Neuvottelut saatiin menestyksekkäästi päätökseen, kun sopimus parafoitiin 10 päivänä helmikuuta 2016.

                     (3)

                     Sopimuksen tarkoituksena on saattaa kymmenen jäsenvaltion ja Filippiinien tasavallan kahdenväliset lentoliikennesopimukset unionin oikeuden mukaisiksi.

                     (4)

                     Sopimus olisi allekirjoitettava unionin puolesta sillä varauksella, että sen tekeminen saatetaan myöhemmin päätökseen.

                     (5)

                     Jotta sopimuksesta saatavat hyödyt voisivat toteutua mahdollisimman nopeasti, sitä olisi sovellettava väliaikaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Annetaan lupa allekirjoittaa Euroopan unionin ja Filippiinien tasavallan hallituksen välinen sopimus tietyistä lentoliikenteen näkökohdista unionin puolesta sillä varauksella, että mainitun sopimuksen tekeminen saatetaan päätökseen.
            Sopimuksen teksti on liitetty tähän päätökseen.

            2 artikla
            Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta sillä varauksella, että sopimuksen tekeminen saatetaan päätökseen.

            3 artikla
            Sopimusta sovelletaan sen voimaantuloon saakka väliaikaisesti sitä päivää seuraavan kuukauden ensimmäisestä päivästä, jona osapuolet ovat ilmoittaneet toisilleen tätä varten tarvittavien menettelyjen saattamisesta päätökseen (1).

            4 artikla
            Neuvoston puheenjohtaja antaa unionin puolesta sopimuksen 8 artiklan 2 kohdassa määrätyn ilmoituksen.

            5 artikla
            Tämä päätös tulee voimaan päivänä, jona se hyväksytään.

            Tehty Brysselissä 20 päivänä syyskuuta 2016.

                  Neuvoston puolesta

                  Puheenjohtaja

               I. KORČOK

            (1)  Neuvoston pääsihteeristö julkaisee päivän, josta alkaen sopimusta sovelletaan väliaikaisesti, Euroopan unionin virallisessa lehdessä.


title: Neuvoston päätös (YUTP) 2018/2007, annettu 17 päivänä joulukuuta 2018, Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä, hyväksytyn yhteisen toiminnan 2008/851/YUTP muuttamisesta

text:
                  18.12.2018

                  FI

                  Euroopan unionin virallinen lehti

                  L 322/22

         NEUVOSTON PÄÄTÖS (YUTP) 2018/2007,
         annettu 17 päivänä joulukuuta 2018,
         Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä, hyväksytyn yhteisen toiminnan 2008/851/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 10 päivänä marraskuuta 2008 yhteisen toiminnan 2008/851/YUTP (1), jolla perustettiin EU:n sotilasoperaatio Atalanta, jäljempänä ’Atalanta’.

                     (2)

                     Neuvosto hyväksyi 30 päivänä heinäkuuta 2018 päätöksen (YUTP) 2018/1083 (2), jolla muutettiin yhteistä toimintaa 2008/851/YUTP ja jatkettiin Atalantaa 31 päivään joulukuuta 2020.

                     (3)

                     YK:n turvallisuusneuvosto hyväksyi 14 päivänä marraskuuta 2018 päätöslauselman 2444 (2018), jolla päätetään Somalian ja Eritrean seurantaryhmän toimeksianto 16 päivään joulukuuta 2018 ja perustetaan Somaliaa käsittelevä asiantuntijapaneeli, jolla on samat tehtävät Somalian osalta.

                     (4)

                     Poliittisten ja turvallisuusasioiden komitea (PTK) päätti 22 päivänä marraskuuta 2018, että Atalantalle olisi annettava lupa toimittaa Interpolille ja Europolille sen merirosvouden torjuntaoperaatioiden yhteydessä kerättyjä tietoja muusta laittomasta toiminnasta kuin merirosvoudesta, mukaan lukien voimassa olevan oikeuskehyksen puitteissa saadut henkilötiedot, vaikka operaatio Atalantan toimeksianto säilyy muuttumattomana.

                     (5)

                     PTK sopi myös, että yhteiseen toimintaan 2008/851/YUTP olisi sisällytettävä säännös henkilötietojen toimittamiseen tässä yhteydessä sovellettavasta lainsäädännöstä.

                     (6)

                     Yhteinen toiminta 2008/851/YUTP olisi sen vuoksi muutettava vastaavasti.

                     (7)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu tämän päätöksen täytäntöönpanoon eikä siten osallistu tämän operaation rahoitukseen,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan yhteinen toiminta 2008/851/YUTP seuraavasti:

                        1)

                        Korvataan 2 artiklan n alakohta seuraavasti:

                                    ”n)

                                    tukee yhdenmukaisesti Yhdistyneiden kansakuntien merioikeusyleissopimuksen kanssa ja olemassa olevien keinojensa ja voimavarojensa rajoissa Somaliaa käsittelevän asiantuntijapaneelin toimintaa YK:n turvallisuusneuvoston päätöslauselman 2444 (2018) mukaisesti valvomalla tiettyjä aluksia, joiden epäillään tukevan merirosvoverkostoja, ja raportoimalla niistä kyseiselle paneelille.”

                        2)

                        Korvataan 15 artiklan 4 kohta seuraavasti:

                           ”4.   Atalantalla on valtuudet vaihtaa Somaliaa käsittelevän asiantuntijapaneelin sekä yhdistettyjen merivoimien kanssa merirosvouden torjuntaoperaatioiden yhteydessä kerättyjä laitonta tai luvatonta toimintaa koskevia tietoja, henkilötietoja lukuun ottamatta.”

                        3)

                        Lisätään 15 artiklaan kohdat seuraavasti:

                           ”5.   Atalantalle annetaan lupa toimittaa 2 artiklan h alakohdan mukaisesti Interpolille ja 2 artiklan i alakohdan mukaisesti Europolille sen merirosvouden torjuntaoperaatioiden yhteydessä kerättyjä tietoja muusta laittomasta toiminnasta kuin merirosvoudesta.

                           6.   Henkilötietojen toimittaminen 2 artiklan nojalla suoritetaan kyseisiä henkilötietoja käsittelevän aluksen tai ilma-aluksen lippuvaltion lainsäädännön mukaisesti.”

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 17 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston yhteinen toiminta 2008/851/YUTP, hyväksytty 10 päivänä marraskuuta 2008, Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (EUVL L 301, 12.11.2008, s. 33).

            (2)  Neuvoston päätös (YUTP) 2018/1083, annettu 30 päivänä heinäkuuta 2018, Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä, hyväksytyn yhteisen toiminnan 2008/851/YUTP muuttamisesta (EUVL L 194, 31.7.2018, s. 142).


title: Neuvoston päätös (YUTP) 2018/2012, annettu 17 päivänä joulukuuta 2018, Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 muuttamisesta

text:
                  18.12.2018

                  FI

                  Euroopan unionin virallinen lehti

                  L 322/51

         NEUVOSTON PÄÄTÖS (YUTP) 2018/2012,
         annettu 17 päivänä joulukuuta 2018,
         Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto antoi 31 päivänä heinäkuuta 2015 päätöksen (YUTP) 2015/1333 (1) Libyan tilanteen johdosta määrättävistä rajoittavista toimenpiteistä.

                     (2)

                     Yhdistyneiden kansakuntien turvallisuusneuvosto, jäljempänä ’turvallisuusneuvosto’, antoi 5 päivänä marraskuuta 2018 päätöslauselman 2441 (2018), jossa se vahvisti uudelleen vakaan sitoumuksensa Libyan suvereniteettiin, itsenäisyyteen, alueelliseen koskemattomuuteen ja kansalliseen yhtenäisyyteen sekä totesi, että Libyan tilanne muodostaa edelleen uhkan kansainväliselle rauhalle ja turvallisuudelle.

                     (3)

                     Turvallisuusneuvosto päätti, että turvallisuusneuvoston päätöslauselmalla 2146 (2014) annettuja lupia ja määrättyjä toimenpiteitä on määrä soveltaa aluksiin, jotka lastaavat, kuljettavat tai purkavat sellaista öljyä, raakaöljy ja jalostetut öljytuotteet mukaan lukien, joka on viety tai joka on yritetty viedä laittomasti Libyasta.

                     (4)

                     Lisäksi turvallisuusneuvosto täsmensi, että teot, jotka uhkaavat Libyan rauhaa, vakautta tai turvallisuutta taikka estävät tai heikentävät Libyan poliittisen muutoksen menestyksekästä toteutusta voivat myös kattaa muun muassa seksuaaliseen ja sukupuoleen perustuvaan väkivaltaan liittyvien tekojen suunnittelun, määräämisen tai suorittamisen.

                     (5)

                     Unionin lisätoimet ovat tarpeen tämän päätöksen tiettyjen toimenpiteiden panemiseksi täytäntöön.

                     (6)

                     Päätös (YUTP) 2015/1333 olisi näin ollen muutettava tämän mukaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätös (YUTP) 2015/1333 seuraavasti:

                        1)

                        Korvataan 6 artiklan 1 kohta seuraavasti:

                           ”1.   Jäsenvaltiot voivat turvallisuusneuvoston päätöslauselman 2146 (2014) 5–9 kohdan, päätöslauselman 2362 (2017) 2 kohdan ja päätöslauselman 2441 (2018) 2 kohdan mukaisesti tarkastaa nimetyt alukset aavalla merellä käyttäen kaikkia erityisolosuhteiden mukaisia toimenpiteitä, tapauksen mukaan kansainvälistä humanitaarista oikeutta ja ihmisoikeuksia koskevaa kansainvälistä oikeutta täysimääräisesti noudattaen, suorittaa tällaiset tarkastukset ja määrätä alus toteuttamaan aiheelliset toimet öljyn, mukaan lukien raakaöljy ja jalostetut öljytuotteet, palauttamiseksi Libyaan Libyan hallituksen suostumuksella ja sen kanssa koordinoiden.”

                        2)

                        Korvataan 8 artiklan 1 kohta seuraavasti:

                           ”1.   Jäsenvaltioiden on toteutettava tarvittavat toimenpiteet estääkseen seuraavien henkilöiden tulon alueelleen tai kauttakulun alueensa kautta: turvallisuusneuvoston tai pakotekomitean turvallisuusneuvoston päätöslauselman 1970 (2011) 22 kohdan, päätöslauselman 1973 (2011) 23 kohdan, päätöslauselman 2174 (2014) 4 kohdan, päätöslauselman 2213 (2015) 11 kohdan, päätöslauselman 2362 (2017) 11 kohdan ja päätöslauselman 2441 (2018) 11 kohdan mukaisesti nimeämät henkilöt, joihin kohdistuu mainittujen päätöslauselmien perusteella matkustuskieltoja ja jotka luetellaan liitteessä I.”

                        3)

                        Korvataan 9 artiklan 1 kohta seuraavasti:

                           ”1.   Jäädytetään kaikki varat, muu rahoitusomaisuus ja taloudelliset resurssit, jotka ovat suoraan tai välillisesti seuraavien omistuksessa tai määräysvallassa: turvallisuusneuvoston tai pakotekomitean turvallisuusneuvoston päätöslauselman 1970 (2011) 22 kohdan, päätöslauselman 1973 (2011) 19 ja 23 kohdan, päätöslauselman 2174 (2014) 4 kohdan, päätöslauselman 2213 (2015) 11 kohdan, päätöslauselman 2362 (2017) 11 kohdan ja päätöslauselman 2441 (2018) 11 kohdan mukaisesti nimeämät henkilöt ja yhteisöt, joiden varat on jäädytetty mainittujen päätöslauselmien mukaisesti ja jotka luetellaan liitteessä III.”

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tehty Brysselissä 17 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös (YUTP) 2015/1333, annettu 31 päivänä heinäkuuta 2015, Libyan tilanteen johdosta määrättävistä rajoittavista toimenpiteistä, ja päätöksen 2011/137/YUTP kumoamisesta (EUVL L 206, 1.8.2015, s. 34).


title: Komission päätös (EU) 2018/2022, annettu 17 päivänä joulukuuta 2018, pätevien asiantuntijoiden luettelon laatimisesta Euroopan unionin rautatieviraston valituslautakuntia varten (tiedoksiannettu numerolla C(2018) 8561)

text:
                  19.12.2018

                  FI

                  Euroopan unionin virallinen lehti

                  L 323/29

         KOMISSION PÄÄTÖS (EU) 2018/2022,
         annettu 17 päivänä joulukuuta 2018,
         pätevien asiantuntijoiden luettelon laatimisesta Euroopan unionin rautatieviraston valituslautakuntia varten

               (tiedoksiannettu numerolla C(2018) 8561)

         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan unionin rautatievirastosta ja asetuksen (EY) N:o 881/2004 kumoamisesta 11 päivänä toukokuuta 2016 annetun Euroopan parlamentin ja neuvoston asetuksen (EU) 2016/796 (1) ja erityisesti sen 55 artiklan 3 kohdan a alakohdan,
         sekä katsoo seuraavaa:

                     (1)

                     Asetuksella (EU) 2016/796 annetaan Euroopan unionin rautatievirastolle, jäljempänä ’virasto’, valtuus tehdä yksittäisiä päätöksiä kalustoyksikköjen käyttöönottoluvista, turvallisuustodistusten myöntämisestä ja Euroopan rautatieliikenteen hallintajärjestelmän, jäljempänä ’ERTMS’, ratalaitteiden yhdenmukaisen käyttöönoton varmistamisesta. Lisäksi asetuksella perustettiin valituslautakunnat, joissa voi hakea muutosta viraston yksittäisiin päätöksiin.

                     (2)

                     Komissio julkaisi 25 päivänä toukokuuta 2018 liikenteen ja liikkumisen pääosaston verkkosivuilla kiinnostuksenilmaisupyynnön, jonka määräaika hakemusten jättämiselle oli 30 päivä kesäkuuta 2018. Komissio vastaanotti hakemuksen 46 hakijalta.

                     (3)

                     Komissio arvioi hakemukset suhteessa kiinnostuksenilmaisupyynnössä esitettyihin perusteisiin. Niihin sisältyivät kelpoisuusvaatimukset, tekniseen ja ammatilliseen pätevyyteen liittyvät vaatimukset, tietovaatimukset sekä vaatimukset viraston päätöksen kohteena olevien erityisalojen eli kalustoyksikköjen käyttöönottolupien, yhtenäisten turvallisuustodistusten antamisen ja ERTMS:n tuntemuksesta. Mahdollisten eturistiriitojen välttämiseksi virastossa kahden edellisen vuoden aikana työskennelleet hakijat suljettiin valintamenettelyn ulkopuolelle. Hakemusten arvioinnin jälkeen valituslautakuntien pätevien asiantuntijoiden luetteloon valittiin 40 hakijaa,

               ON HYVÄKSYNYT TÄMÄN PÄÄTÖKSEN:

            1 artikla
            Viraston valituslautakuntien pätevien asiantuntijoiden luettelo esitetään liitteessä.

            2 artikla
            Tämä päätös on osoitettu Euroopan unionin rautatieviraston hallintoneuvoston puheenjohtajalle.

            3 artikla
            Liikenteen ja liikkumisen pääosasto ilmoittaa hakijoille valintamenettelyn tuloksesta.

            Tehty Brysselissä 17 päivänä joulukuuta 2018.

                  Komission puolesta

               Violeta BULC

                  Komission jäsen

            (1)  EUVL L 138, 26.5.2016, s. 1.

            LIITE

               LUETTELO EUROOPAN UNIONIN RAUTATIEVIRASTON VALITUSLAUTAKUNNAN PÄTEVISTÄ ASIANTUNTIJOISTA

            Nimi
            (aakkosjärjestyksessä)
            Filip ADAMKIEWICZ
            Ulrik BERGMAN
            Alain BERTRAND
            Denis BIASIN
            Daniele BOZZOLO
            Angelo Carlo CHIAPPINI
            Monika CHRAPUSTA
            Katarzyna CHRUZIK
            Carole COUNE
            Gilles DALMAS
            Alessio GAGGELLI
            Johannes GRÄBER
            Marzena GRABOŃ -CHAŁUPCZAK
            Luca Maria GRANIERI
            Patrizio GRILLO
            Joaquim José Martins GUERRA
            Stefano GUIDI
            Przemysław ILCZUK
            Adam JABŁOŃSKI
            Marek JABŁOŃSKI
            Konstantinos KAPETANIDIS
            Philippe LALUC
            Dariusz LISZEWSKI
            Joanna MARCINKOWSKA
            Maciej MICHNEJ
            Juha PIIRONEN
            Witold PORANKIEWICZ
            Frank Bernhard PTOK
            Daniela RANDT
            Renato RE
            Gabriele RIDOLFI
            Friederike ROER
            Kaisa SAINIO
            Jean-Baptiste SIMONNET
            Andreas THOMASCH
            Ad TOET
            Une Elina TYYNILÄ
            Rob VAN DER BURG
            Marcel VERSLYPE
            Marcin ZALEWSKI


title: Neuvoston päätös (EU, Euratom) 2018/2076, annettu 20 päivänä joulukuuta 2018, neuvoston työjärjestyksen muuttamisesta

text:
                  28.12.2018

                  FI

                  Euroopan unionin virallinen lehti

                  L 331/218

         NEUVOSTON PÄÄTÖS (EU, Euratom) 2018/2076,
         annettu 20 päivänä joulukuuta 2018,
         neuvoston työjärjestyksen muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen,
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan atomienergiayhteisön perustamissopimuksen,
         ottaa huomioon neuvoston työjärjestyksen 11 artiklan 6 kohdan (1),
         sekä katsoo seuraavaa:

                     (1)

                     Kun neuvosto hyväksyy säädöksen, joka edellyttää määräenemmistöä, on tarkistettava, että määräenemmistön muodostavat jäsenvaltiot edustavat vähintään 65:tä prosenttia unionin väestöstä.

                     (2)

                     Kyseinen prosenttimäärä lasketaan neuvoston työjärjestyksen, jäljempänä ’työjärjestys’, liitteessä III esitettyjen väestölukujen mukaisesti.

                     (3)

                     Työjärjestyksen 11 artiklan 6 kohdassa säädetään, että neuvosto muuttaa kyseisessä liitteessä olevia lukuja joka vuosi 1 päivästä tammikuuta alkaen niiden tietojen mukaisesti, jotka Euroopan unionin tilastotoimistolla oli käytössään edellisen vuoden syyskuun 30 päivänä.

                     (4)

                     Ottaen huomioon Yhdistyneen kuningaskunnan eroaminen unionista työjärjestyksen liitteeseen III olisi sisällytettävä myös luvut, joita sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan.

                     (5)

                     Työjärjestys olisi sen vuoksi muutettava vuodeksi 2019,

               ON HYVÄKSYNYT TÄMÄN PÄÄTÖKSEN:

            1 artikla
            Korvataan työjärjestyksen liite III seuraavasti:

                     ”LIITE III

                        Unionin väkilukua ja kunkin jäsenvaltion väkilukua koskevat tiedot neuvoston määräenemmistöpäätöksiä koskevien määräysten soveltamista varten

                                 1.

                                 Unionin väkiluku, kunkin jäsenvaltion väkiluku ja kunkin jäsenvaltion väkiluvun prosenttiosuus unionin väkiluvusta Euroopan unionista tehdyn sopimuksen 16 artiklan 4 kohdan ja Euroopan unionin toiminnasta tehdyn sopimuksen 238 artiklan 2 ja 3 kohdan soveltamista varten ajanjaksona, joka alkaa 1 päivänä tammikuuta 2019 ja päättyy päivänä, jona perussopimuksia lakataan soveltamasta Yhdistyneeseen kuningaskuntaan, tai viimeistään 31 päivänä joulukuuta 2019, ovat seuraavat:

                                             Jäsenvaltio

                                             Väestö

                                             Prosenttiosuus unionin väkiluvusta (%)

                                             Saksa

                                             82 719 022

                                             16,12

                                             Ranska

                                             67 221 943

                                             13,10

                                             Yhdistynyt kuningaskunta

                                             66 238 007

                                             12,90

                                             Italia

                                             61 166 142

                                             11,92

                                             Espanja

                                             46 659 302

                                             9,09

                                             Puola

                                             37 976 687

                                             7,40

                                             Romania

                                             19 523 621

                                             3,80

                                             Alankomaat

                                             17 321 110

                                             3,37

                                             Belgia

                                             11 413 058

                                             2,22

                                             Kreikka

                                             10 738 928

                                             2,09

                                             Tšekki

                                             10 493 154

                                             2,04

                                             Portugali

                                             10 291 027

                                             2,00

                                             Ruotsi

                                             10 157 000

                                             1,98

                                             Unkari

                                             9 778 371

                                             1,91

                                             Itävalta

                                             8 802 000

                                             1,71

                                             Bulgaria

                                             7 050 034

                                             1,37

                                             Tanska

                                             5 774 877

                                             1,13

                                             Suomi

                                             5 501 930

                                             1,07

                                             Slovakia

                                             5 443 120

                                             1,06

                                             Irlanti

                                             4 830 392

                                             0,94

                                             Kroatia

                                             4 105 493

                                             0,80

                                             Liettua

                                             2 808 901

                                             0,55

                                             Slovenia

                                             2 066 880

                                             0,40

                                             Latvia

                                             1 934 379

                                             0,38

                                             Viro

                                             1 319 133

                                             0,26

                                             Kypros

                                             864 236

                                             0,17

                                             Luxemburg

                                             600 124

                                             0,12

                                             Malta

                                             475 701

                                             0,09

                                             EU 28

                                             513 274 572

                                             Kynnysarvo (65 %)

                                             333 628 472

                                 2.

                                 Unionin väkiluku, kunkin jäsenvaltion väkiluku ja kunkin jäsenvaltion väkiluvun prosenttiosuus unionin väkiluvusta Euroopan unionista tehdyn sopimuksen 16 artiklan 4 kohdan ja Euroopan unionin toiminnasta tehdyn sopimuksen 238 artiklan 2 ja 3 kohdan soveltamista varten ajanjaksona, joka alkaa sitä päivää seuraavana päivänä, jona perussopimuksia lakataan soveltamasta Yhdistyneeseen kuningaskuntaan, ja päättyy 31 päivänä joulukuuta 2019, ovat seuraavat:

                                             Jäsenvaltio

                                             Väestö

                                             Prosenttiosuus unionin väkiluvusta (%)

                                             Saksa

                                             82 719 022

                                             18,50

                                             Ranska

                                             67 221 943

                                             15,04

                                             Italia

                                             61 166 142

                                             13,68

                                             Espanja

                                             46 659 302

                                             10,44

                                             Puola

                                             37 976 687

                                             8,50

                                             Romania

                                             19 523 621

                                             4,37

                                             Alankomaat

                                             17 321 110

                                             3,87

                                             Belgia

                                             11 413 058

                                             2,55

                                             Kreikka

                                             10 738 928

                                             2,40

                                             Tšekki

                                             10 493 154

                                             2,35

                                             Portugali

                                             10 291 027

                                             2,30

                                             Ruotsi

                                             10 157 000

                                             2,27

                                             Unkari

                                             9 778 371

                                             2,19

                                             Itävalta

                                             8 802 000

                                             1,97

                                             Bulgaria

                                             7 050 034

                                             1,58

                                             Tanska

                                             5 774 877

                                             1,29

                                             Suomi

                                             5 501 930

                                             1,23

                                             Slovakia

                                             5 443 120

                                             1,22

                                             Irlanti

                                             4 830 392

                                             1,08

                                             Kroatia

                                             4 105 493

                                             0,92

                                             Liettua

                                             2 808 901

                                             0,59

                                             Slovenia

                                             2 066 880

                                             0,46

                                             Latvia

                                             1 934 379

                                             0,43

                                             Viro

                                             1 319 133

                                             0,30

                                             Kypros

                                             864 236

                                             0,19

                                             Luxemburg

                                             600 124

                                             0,13

                                             Malta

                                             475 701

                                             0,11

                                             EU 27

                                             447 036 565

                                             Kynnysarvo (65 %)

                                             290 573 768

               ”

            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä tammikuuta 2019.

            Tehty Brysselissä 20 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).